KIRJALLINEN KYSYMYS E-1032/00

esittäjä(t): Ioannis Souladakis (PSE) komissiolle

(4. huhtikuuta 2000)

Aihe: Eurooppalaisten yritysten suojelu Kosovossa

Antamallaan vastauksella kysymykseeni P-2439/99(1) komission jäsen Patten herättää vakavia epäilyjä Euroopan parlamentin komissioon nähden harjoittaman parlamentaarisen valvonnan uskottavuudesta, koska Pattenin Strasbourgin istunnossa 16.11.1999 antaman suullisen vastauksen (kysymykseeni H-0608/99) ja edellä mainitun kirjallisen vastauksen välillä vallitsee syvä ristiriita: suullisessa vastauksessa hän sitoutuu ryhtymään tarvittaviin toimiin asiasta vastaavana komission jäsenenä, kun taas kirjallisessa vastauksessa ei mainita lainkaan näiden toimien tuloksia. Koska olen varma, että arvoisan komission jäsenen Christopher Pattenin aikomuksena ei ole pyrkiä välttelemään kysymykseeni vastaamista, ja koska oletan, että komission yksiköiden toiminta on syynä vastaamisen välttämiseen,

kysyn komissiolta seuraavaa:

1. Mihin toimiin komissio aikoo ryhtyä, jotta sen yksiköt toimisivat luotettavasti tätä kysymystä käsitellessään?

2. Onko komissio tietoinen siitä, että antamallaan vastauksella yksiköt peittelevät joidenkin UNMIK:n ryhmien poikkeuksellisia toimia saattaen siten Pattenin huonoon valoon Euroopan parlamentin edessä?

3. Aikooko komissio tutkia, onko sen yksiköiden edustajiin kohdistettu painostusta tähän kysymykseen vastaamisen välttämiseksi?

4. Miten komissio tulkitsee sen yksiköiden keskenään ristiriitaista toimintaa, jonka seurauksena komission jäsen Patten antoi yksityiskohtaisen vastaukset muihin Kosovoa koskeviin kysymyksiini (E-2827/99 ja E-0490/99), mutta vältti vastaamasta kyseiseen kysymykseen?

5. Palatakseni kysymykseeni eurooppalaisten yritysten suojelusta Kosovosta, kysyn

a) mitä komissio aikoo tehdä kyseisten yritysten etujen suojelemiseksi ja

b) aikooko komissio antaa täsmällisen ja asiallisen vastauksen kysymykseeni P-2439/99?

(1) EYVL C 26 E, 26.1.2001, s. 6.

Christopher Pattenin komission puolesta antama vastaus

(23. kesäkuuta 2000)

Arvoisan parlamentin jäsenen väite siitä, että minä tai pääosastoni olisi pyrkinyt harhauttamaan parlamenttia tai välttämään Euroopan parlamentissa esitettyyn kysymykseen vastaamista, on täysin perusteeton. Viittaan kysymyksessä mainittuihin erityisiin seikkoihin:

Asianomainen pääosasto on tehnyt ja tekee jatkossakin työnsä tässä ja kaikissa muissa asioissa luotettavalla tavalla.

- Väite siitä, että asianomainen pääosasto peittelisi jotakin, on valitettava ja perusteeton.

- Väite joidenkin Yhdistyneiden Kansakuntien Kosovon väliaikaisen siviilihallinnon operaation (UNMIK:n) ryhmien väärinkäytöksistä Kosovossa on myös perusteeton, minkä myös UNMIK, jos asiaa siltä itseltään kysytään, varmasti vahvistaa.

- Väite siitä, että asianomaisen pääosaston edustajiin olisi kohdistettu painostusta missään muodossa tähän kysymykseen vastaamisen välttämiseksi, on ehdottomasti perusteeton.

- Syy siihen, että vastaus kirjalliseen kysymykseen P-2439/99 ei sisällä minkäänlaista viittausta tutkimusten tuloksiin on se, ettei ole esittää mitään täydentäviä tietoja aikaisempaan vastaukseen verrattuna. Tilanne on edelleen se, kuten aiheesta aikaisemmin esitettyihin

kysymyksiin annetuissa vastauksissa on selvitetty, että Kosovossa sijaitsevien unionin tai muiden yritysten laillisten oikeuksien suojelu ei ole komission toimialaan kuuluva kysymys, vaan se kuuluu pikemminkin kansainvälisestä siviilihallinnosta Kosovossa vastaavan UNMIK:n välittömään toimivaltaan. Kesäkuun 10. päivänä 1999 annetussa Yhdistyneiden Kansakuntien turvallisuusneuvoston päätöslauselmassa n:o 1244 annetaan selkeästi lupa siihen, että Kosovoon muodostetaan kansainvälinen siviilihallinto. Sen pääasiallisiin vastuualoihin kuuluu muun muassa11 kohdan b alakohdan mukaisesti perustavaa laatua olevien siviilihallinnon tehtävien suorittaminen missä ja miten kauan tahansa se on tarpeen ja g alakohdan mukaisesti keskeisen infrastruktuurin jälleenrakentamisen ja muun taloudellisen jälleenrakentamisen tukeminen.

- Kuten aiemmin on selitetty, arvoisan parlamentin jäsenen esille nostamia kysymyksiä koskeva täydellinen aineisto on UNMIK:n hallussa. Komissio aikoo kiinnittää UNMIK:n huomiota arvoisan parlamentin jäsenen esille nostamiin kysymyksiin, mutta on UNMIK:n tehtävä vastata suoraan arvoisan parlamentin jäsenen kysymykseen. Arvoisa parlamentin jäsen saattaa tietysti haluta itse ottaa yhteyttä UNMIK:iin, ja asiasta vastaavan virkamiehen nimi, osoite, puhelin- ja faksinumerot lähetetään suoraan arvoisalle parlamentin jäsenelle sekä parlamentin pääsihteeristölle.